କାହିଁକି ପାକିସ୍ତାନ ଭାରତ ଠାରୁ ଗୋଟିଏ ଦିନ ଆଗରୁ ପାଳେ ସ୍ବାଧୀନତା ଦିବସ! - OdishaDaily\nPakistan's independence day is 14th August, why?\nBy Odisha Daily Desk\t Last updated Feb 20, 2021\nχ ନୂଆଦିଲ୍ଲୀ-ଅଗଷ୍ଟ ୧୪କୁ ପାକିସ୍ତାନ ନିଜ ସ୍ୱାଧୀନତା ଦିବସ ଭାବେ ପାଳନ କରିଆସୁଛି । ଅର୍ଥାତ ଭାରତର ସ୍ୱାଧୀନତା ଦିବସର ୧୫ ଅଗଷ୍ଟର ଗୋଟିଏ ଦିନ ପୂର୍ବରୁ ପାକିସ୍ତାନ ପାଳୁଛି ଏହାର ସ୍ୱାଧୀନତା ଦିବସ । ଏହାକୁ ନେଇ ଅନେକ ଆଶ୍ଚର୍ଯ୍ୟ ପ୍ରକଟ କରନ୍ତି । କାରଣ ଭାରତ ଭୂଖଣ୍ଡ ବିଭାଜିତ ହେଲା ପରେ ଯାଇ ପାକିସ୍ତାନ ଏକ ନୂଆ ରାଷ୍ଟ୍ର ଭାବେ ଜନ୍ମ ନେଇଥିଲା । ଏହାର ସ୍ୱାଧୀନତା ଦିବସ କିପରି ମୂଳ ଭୂଖଣ୍ଡ ଅର୍ଥାତ ଭାରତର ସ୍ୱାଧୀନତା ଦିବସଠୁ ଗୋଟିଏ ଦିନ ଆଗୁଆ ପଡିଲା, ସେନେଇ ଅନେକ ଏବେବି ପ୍ରଶ୍ନ କରନ୍ତି ।\nଏହି ପ୍ରଶ୍ନର ଭିନ୍ନ ଭିନ୍ନ ଉତର ରହିଛି । ତେବେ ଯେଉଁ ଉତର ଉପରେ ଅନେକ ଏକମତ, ତାହା ହେଲା ଭାରତରେ ବ୍ରିଟିଶ ସରକାରଙ୍କ ଶେଷ ବଡଲାଟ୍ ଲର୍ଡ ମାଉଂଟ ବ୍ୟାଟେନଙ୍କ ପାଇଁ ହିଁ ପାକିସ୍ତାନ ଗୋଟିଏ ଦିନ ଆଗରୁ ନିଜ ସ୍ୱାଧୀନତା ଦିବସ ପାଳିଲା । କୁହାଯାଏ ଯେ, ମାଉଂଟ ବ୍ୟାଟେନ୍ ଉଭୟ ଭାରତ ଓ ପାକିସ୍ତାନର ସ୍ୱାଧୀନତା ପ୍ରାପ୍ତି ମୁହୂର୍ତକୁ ସ୍ୱଚକ୍ଷୁରେ ଦେଖିବାକୁ ଚାହୁଁଥିଲେ । ଗୋଟିଏ ସମୟରେ ଉଭୟ ଦେଶ ସ୍ୱାଧୀନ ହେଲେ, ତାହା ସମ୍ଭବପର ହୋଇ ନ ଥାନ୍ତା । ତେଣୁ ମାଉଁଟ ବ୍ୟାଟେନଙ୍କ ଇଚ୍ଛା ଚରିତାର୍ଥ କରିବାକୁ ଭାରତ ସ୍ୱାଧୀନ ହେବାର ଗୋଟିଏ ଦିନ ଆଗରୁ ପାକିସ୍ତାନ ତାର ସ୍ୱାଧୀନତା ଦିବସ ପାଳିଥିଲା । ଅନ୍ୟ କେତେକ ସମୀକ୍ଷକ କୁହନ୍ତି, ପାକିସ୍ତାନ ଏକ ଧର୍ମଭିତିକ ରାଷ୍ଟ୍ର ଭାବେ ଜନ୍ମ ନେଇଥିଲା । ୧୯୪୭ ମସିହା ଅଗଷ୍ଟ ୧୪ ତାରିଖ ଇସଲାମ ଧର୍ମ ଅନୁସାରେ ଏକ ପବିତ୍ର ଦିନ ଥିଲା । ତେଣୁ ଏହିଦିନ ଦେଶର ସ୍ୱାଧୀନତା ପ୍ରାପ୍ତି ନିମନ୍ତେ ଜିନ୍ନା ଆଗ୍ରହ ପ୍ରକାଶ କରିଥିଲେ ।\n୧୪ ଅଗଷ୍ଟ...! ପାକିସ୍ତାନର ସ୍ୱାଧୀନତା ଦିବସ ନା ପ୍ରତିଷ୍ଠା ଦିବସ!\nପାକିସ୍ତାନର ସ୍ୱାଧୀନତା ଦିବସ, ଅର୍ଥତ ୧୯୪୭ ମସିଆ ଅଗଷ୍ଟ ୧୪ ତାରିଖକୁ ନେଇ ଅନେକ ବିତର୍କ ଲାଗି ରହିଛି । କାରଣ ବ୍ରିଟିଶ ଇଣ୍ଡିଆରେ ପାକିସ୍ତାନ ବୋଲି କୌଣସି ସ୍ଥାନ ବା ଭୂଖଣ୍ଡ ନ ଥଲା । ଭାରତ ବିଭାଜିତ ହେବା ପରେ ଯାଇ ପାକିସ୍ତାନର ଉତ୍ପତି ହେଲା । ୧୯୪୭ ମସିହା ଅଗଷ୍ଟ ୧୪ ତାରିଖ ପର୍ଯ୍ୟନ୍ତ ଭାରତ ସ୍ୱାଧୀନ ହୋଇ ନ ଥିବାରୁ ପାକିସ୍ତାନର ସ୍ଥିତି ହିଁ ନ ଥିଲା । ଏପରି ସମୟରେ ପାକିସ୍ତାନ କେମିତି ସ୍ୱାଧୀନ ହେଲା ବୋଲି ଅନେକ ରାଜନୈତିକ ସମୀକ୍ଷକ ପ୍ରଶ୍ନ କରନ୍ତି । କାରଣ ୧୯୪୭ ମସିଆ ଅଗଷ୍ଟ ୧୫ ପର୍ଯ୍ୟନ୍ତ ବ୍ରିଟିଶ ସରକାର କେବଳ ଗୋଟିଏ ଦେଶ ଭାରତ ବୋଲି ହିଁ ଉଲ୍ଲେଖ କରିଥିଲେ । ୧୯୪୭ ମସିହାରେ ବ୍ରିଟିଶ ପାର୍ଲାମେଂଟରେ ଯେଉଁ ବିଲ୍ ପାସ୍ ହୋଇଥିଲା ତାର ନାଁ India & Pakistan Independence Act ନ ଥିଲା, ବରଂ ଥିଲା Indian Independence Act. ... ।\nଏଠାରେ ଉଲ୍ଲେଖ କରାଯାଇପାରେ ଯେ, ବ୍ରିଟିଶ ସରକାର ୧୯୩୭ ମସିହାରେ ଭାରତ ଠାରୁ ବର୍ମା (ବର୍ତମାନର ମ୍ୟାନମାର)କୁ ବିଭାଜିତ କରିଥିଲେ । ସେବେଠାରୁ ଏହି ଦୁଇ ଭୂଖଣ୍ଡ ବ୍ରିଟିଶ ଇଣ୍ଡିଆ ଓ ବ୍ରିଟିଶ ବର୍ମା ଭାବେ ପରିଚିତ ହେଲେ । ଭାରତ ସ୍ୱାଧୀନତା ପାଇବାର ପ୍ରାୟ ବର୍ଷକ ପରେ, ଅର୍ଥାତ ୧୯୪୮ ମସିହାରେ ବର୍ମା ବ୍ରିଟିଶମାନଙ୍କଠାରୁ ସ୍ୱାଧୀନତା ପାଇଥିଲା । ତେବେ ଭାରତର ସ୍ୱାଧୀନତା ପୂର୍ବରୁ ଏହାକୁ ଆଉ ବିଭାଜିତ କରାଯାଇ ବ୍ରିଟିଶ ଇଣ୍ଡିଆ ଓ ବ୍ରିଟିଶ ପାକିସ୍ତାନ ବୋଲି ଦୁଇଟି ସ୍ୱତନ୍ତ୍ର ଉପନିବେଶ ସୃଷ୍ଟି କରାଯାଇ ନ ଥିଲା । ତେଣୁ ପାକିସ୍ତାନ ସ୍ୱାଧୀନତା ପାଇଲା ବୋଲି କହିବା ବଦଳରେ ପାକିସ୍ତାନ ଏହି ଦିନ ପ୍ରତିଷ୍ଠା ହେଲା ବୋଲି କହିବା ହିଁ ଠିକ୍ ହେବ । ଭାରତ ସ୍ୱାଧୀନ ହେଲା ବୋଲି ହିଁ ପାକିସ୍ତାନ ସୃଷ୍ଟିହେଲା ।\nଉଲ୍ଲେଖଯୋଗ୍ୟ ଯେ, ପାକିସ୍ତାନର ପ୍ରତିଷ୍ଠାତା ମହମ୍ମଦ ଅଲ୍ଲୀ ଜିନ୍ନା ମଧ୍ୟ ଅଗଷ୍ଟ ୧୫ ତାରିଖକୁ ପାକିସ୍ତାନର ସ୍ୱାଧୀନତା ଦିବସ ବୋଲି ଘୋଷଣା କରିଥିଲେ । ସବୁଠାରୁ କୌତୁହଳର କଥା ୧୯୪୮ ମସିହା ଅଗଷ୍ଟ ୧୫ ତାରିଖରେ ହିଁ ପାକିସ୍ତାନ ତାର ପ୍ରଥମ ସ୍ୱାଧୀନତା ଦିବସ ପାଳନ କରିଥିଲା, ଯାହା ପରବର୍ତୀ ସମୟରେ ୧୪ ତାରିଖକୁ ପଛୁଆ କରିଦିଆଗଲା । ଭାରତଠୁ ମିଛି ମିଛିକା ଆଗୁଆ ହେବାକୁ ପାକିସ୍ତାନର ଏହା ଏକ ବିକଳ ପ୍ରୟାସ ବୋଲି ମଧ୍ୟ ସମୀକ୍ଷକମାନେ ଯୁକ୍ତି ବାଢନ୍ତି ।
